22.5.2023
RO
Jurnalul Oficial al Uniunii Europene
L 134/101
ANEXA 3
PROIECT
DECLARAȚIA UNILATERALĂ A REGATULUI UNIT ÎN CADRUL COMITETULUI MIXT ÎNFIINȚAT PRIN ACORDUL PRIVIND RETRAGEREA REGATULUI UNIT AL MARII BRITANII ȘI IRLANDEI DE NORD DIN UNIUNEA EUROPEANĂ ȘI DIN COMUNITATEA EUROPEANĂ A ENERGIEI ATOMICE din .../2023 privind supravegherea pieței și asigurarea respectării legislației Regatul Unit reamintește angajamentul său de a asigura un sistem solid de supraveghere a pieței și de asigurare a respectării legii în contextul acordurilor unice convenite cu Uniunea Europeană în conformitate cu Cadrul Windsor (9) pentru a proteja comerțul în cadrul pieței interne a Regatului Unit și poziția Irlandei de Nord pe teritoriul vamal al Regatului Unit, asigurând în același timp integritatea pieței interne și a uniunii vamale a Uniunii Europene.
Regatul Unit subliniază că trebuie să existe o asigurare riguroasă a respectării legislației astfel încât comercianții să nu abuzeze de aceste noi acorduri comerciale interne din Regatul Unit pentru a transporta mărfuri în Uniunea Europeană.
Supravegherea pieței Regatul Unit recunoaște rolul important al supravegherii pieței și al activității desfășurate de autoritățile de supraveghere a pieței și de alte autorități competente în îndeplinirea acestor obiective.
Prin urmare, Regatul Unit va continua să se asigure că autoritățile respective pun în aplicare un program de activități care stimulează siguranța și conformitatea, inclusiv colaborând cu întreprinderile, pentru a se asigura că acestea își cunosc obligațiile, evaluând documentația și verificând produsele de pe piață, după caz.
Regatul Unit va continua: — să consolideze capacitățile în rândul autorităților de supraveghere a pieței și al altor autorități competente; — să îmbunătățească metodologiile de evaluare a riscurilor pentru siguranța produselor; — să se asigure că autoritățile relevante dispun de competențele necesare pentru a desfășura activități de monitorizare eficace la nivelul frontierei internaționale dintre Regatul Unit și Uniunea Europeană; — să sprijine activitățile bazate pe riscuri și pe informații ale autorităților relevante, inclusiv audituri, inspecții și controale adecvate la fața locului, pentru a verifica conformitatea cu cerințele aplicabile; — să utilizeze informații operative solide și colectarea de date pentru a asigura o bază de dovezi detaliată pentru identificarea riscurilor emergente, inclusiv a posibilelor deplasări în Uniunea Europeană; — să utilizeze informații exacte și detaliate pentru a fundamenta deciziile de politică și de asigurare a respectării legislației, precum și — să transmită și să primească informații prin intermediul oricăror sisteme informatice relevante cu privire la activitățile de conformitate ale autorităților de supraveghere a pieței și ale altor autorități competente.
Regatul Unit va continua, de asemenea, să sprijine cooperarea cu autoritățile de supraveghere a pieței de pe alte piețe, prin intermediul Biroului unic de legătură pentru supravegherea pieței.
Asigurarea respectării legislației Asigurarea riguroasă a respectării normelor nu va implica noi verificări sau controale la frontiera dintre Irlanda de Nord și Irlanda, ci va însemna intensificarea activității desfășurate de autoritățile relevante din Regatul Unit, în conformitate cu cele mai bune practici internaționale, cu autoritățile Uniunii Europene și ale statelor membre, după caz, pentru a proteja piața internă a Regatului Unit și piața internă și uniunea vamală a Uniunii Europene și pentru a combate cu fermitate activitățile ilegale și contrabanda, inclusiv cele derulate de grupuri infracționale organizate.
(9) A se vedea Declarația comună nr.
.../2023.